钦定古今图书集成/明伦汇编/官常典/第503卷 > 尹宪
## 钦定古今图书集成/明伦汇编/官常典/第503卷 > 尹宪

按《宋史》本传：“宪，并州晋阳人。开宝中，事太宗于藩邸。
太宗即位，擢为殿直，充延州保安军使，改供奉官。太
平兴国四年，护府州屯兵，与鄜州三族会攻岚州，破
敌千馀众，擒伪知岚州事马延忠，拔缘河诸砦，以功
转西京作坊副使。入朔州界，破宁武军，杀其军使，获人马器甲甚众。改护夏州兵，转供备库使，杀戮三汊”
丑奴、庄岌、加罗腻叶十四族，及诱其渠帅，屡降诏书
褒美。雍熙初，诏就知夏州，攻破李继迁之众于地斥
泽，继迁遁走，俘获四百馀帐。奏请于所部抽移诸帐，
别置骑兵，号曰“平砦”，以备其用，诏从之。俄杀芦关及
南山野狸数族，诸族遂扰。代还，为洪州巡检，未几，命
护莫州屯兵。三年，诏知瀛州兼兵马钤辖，领富州刺
史，迁东上阁门使。端拱二年，知沧州，移邢州，皆兼钤
辖。淳化初，与王文宝并命为“四方馆使，连护镇、定州
屯兵。”改知贝州，移高阳关兵马钤辖。五年，知定州，与
兵马部署王荣不协。荣素粗暴，因愤殴宪仆地，宪怏
怏致疾，数日卒，年六十三。